**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO DĖL PRITARIMO SUTARTIES PROJEKTUI DĖL DIDŽIŲJŲ BURLAIVIŲ LENKTYNIŲ ORGANIZAVIMO 2021 M. KLAIPĖDOJE**

1. **Projekto rengimą paskatinusios priežastys.**

Klaipėdos miesto savivaldybės administracijos Kultūros skyrius vadovaudamasis Klaipėdos miesto savivaldybės tarybos 2017 m. lapkričio 23 d. sprendimu Nr. T2-286 „Dėl pritarimo dalyvavimui tarptautinės buriavimo mokymo organizacijos veiksmuose ir paraiškos pateikimo“ kartu su VšĮ „Klaipėdos šventės“ parengė ir pateikė paraišką Tarptautinei buriavimo mokymo organizacijai dėl Didžiųjų burlaivių lenktynių *(Tall Ship Races)* (toliau – lenktynės) organizavimo Klaipėdoje 2021 m. Tarptautinė buriavimo mokymo organizacija *(Sail Training International)* 2018 m. kovo 31 d. raštu (pridedama) patvirtino, jog Klaipėda pasirinka vienu iš lenktynes 2021 m. priimančiųjų uostų.

Šiuo tarybos sprendimu Klaipėdos miesto savivaldybės tarybos prašoma pritarti sutarties dėl lenktynių organizavimo Klaipėdoje 2021 m. projektui (vertimas į lietuvių kalbą pridedamas), pavesti minėtąją sutartį pasirašyti Klaipėdos miesto savivaldybės merui Vytautui Grubliauskui ir sudaryti Didžiųjų burlaivių lenktynių organizavimo Klaipėdoje 2021 m. priežiūros grupę bei įpareigoti savivaldybės administraciją organizuoti lenktynių įgyvendinimo Klaipėdoje 2021 m. programos parengimą ir įgyvendinimą bei suplanuoti būtinas lėšas lenktynių organizavimui Klaipėdoje 2021 m. 2019–2021 metų savivaldybės biudžetuose.

Pasirašius sutartį Klaipėdos miesto savivaldybė vadovaudamasi Tarptautinės buriavimo mokymo organizacijos pateiktais vadovais (lenktynes priimančio uosto vadovu (dokumento originalas ir vertimas į lietuvių kalbą pridedami), bei prekės ženklo naudojimo taisyklėmis (4 sutarties priedas) ir pasirašyta sutartimi organizuos pasirengimą lenktynių priėmimui ir jos įgyvendinimą.

1. **Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu, 20 straipsnio 2 dalies 12 punktu, Klaipėdos miesto savivaldybės vardu sudaromų sutarčių pasirašymo tvarkos aprašo patvirtinto Klaipėdos miesto savivaldybės tarybos 2014 m. gegužės 29 d. sprendimu Nr. T2-115 „Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo“ 2.3 papunkčiu ir 4 punktu ir atsižvelgdama į Tarptautinės buriavimo mokymo organizacijos kovo 31 d. raštą (pridedama).

1. **Kokių rezultatų laukiama.**

Klaipėdos miesto savivaldybės tarybai pritarus šiam sprendimo projektui ir pasirašius sutartį dėl lenktynių organizavimo Klaipėdoje 2021 m. bus sudarytos sąlygos Klaipėdos miestui tęsti sėkmingą tarptautinį bendradarbiavimą jūrinės kultūros sklaidos, jūrinių tradicijų išsaugojimo bei puoselėjimo, buriavimo tradicijų perdavimo Klaipėdos jaunimui ir buriavimo mokymo srityse.

Šios lenktynės – prestižinės visame pasaulyje ir jų organizatorė – Tarptautinė buriavimo mokymo organizacija vykdo plačią lenktynių dalyvius priimančių uostų rinkodaros kampaniją, pati verbuoja laivų savininkus dalyvauti regatoje ir aplankyti visus jos uostus, lenktynių dalyviai taip pat prisideda prie teigiamo įvaizdžio apie miestą formavimo visame pasaulyje. Tokiu būdu gerėja miesto ir visos šalies įvaizdis, bei patrauklumas užsienio investuotojams, turistams, kitų tarptautinių organizacijų vadovams.

Remiantis praėjusiųjų Didžiųjų burlaivių regatų organizuotų Klaipėdoje patirtimi (*Tall Ship Races* 2009, *Tall Ship Races* 2017 m. bei Kultūrinė didžiųjų burlaivių regata 2011 m.) Šių lenktynių organizavimas Klaipėdoje 2021 m. sudarys sąlygas kultūrinio turizmo verslo plėtotei, paslaugų sektoriaus verslo plėtotei (Valstybinio Lietuvos turizmo departamento atliktų tyrimų duomenimis (2017 m. duomenys) vietiniai lankytojai festivalių ar švenčių dienomis per vieną dieną mieste vidutiniškai išleidžia po 26,5 eurus), tarptautiniam Klaipėdos miesto, regiono ir visos šalies marketingui, prisidės prie turistų skaičiaus augimo Klaipėdoje. Miestiečiai ir miesto svečiai turės unikalią galimybę pažinti pasaulinę buriavimo kultūrą, planuojama, kad mieste apsilankys apie 100 A, B, C ir D klasės burlaivių, kartu planuojama renginio metu mieste sulaukti apie pusės milijono šalies ir užsienio svečių.

1. **Sprendimo projekto rengimo metu gauti specialistų vertinimai.**

Rengiant šį sprendimo projektą specialistų vertinimų nebuvo gauta.

1. **Lėšų poreikis sprendimo įgyvendinimui.**

Lėšos didžiųjų burlaivių lenktynių organizavimui 2021 m. Klaipėdoje planuojamos Kultūros plėtros programos 2012-2021 m. biudžete.

Vadovaujantis 3 sutarties priedu Klaipėdos miesto savivaldybė įsipareigotų kasmet mokėti narystės mokestį organizacijai po 35 000 £ (trisdešimt penki tūkstančiai svarų sterlingų) apie 39 300 eurų. Pirmoji įmoka organizacijai privalo būti pervesta per 30 dienų nuo sutarties pasirašymo. Kitas įmokas po 35 000 £ (trisdešimt penki tūkstančiai svarų sterlingų) būtų įsipareigojama sumokėti kasmet (2019, 2020 ir 2021m.) iki sausio 31 d.

Šia sutartimi Klaipėdos miesto savivaldybė, kaip lenktynes priimantis uostas įsipareigotų dengi visus uosto mokesčius, visus infrastruktūros būtinos laivams priimti kaštus (krantinių nuomos, laivų aprūpinimo, vilkikų, locmanų ir pan. paslaugas) kultūrinės programos parengimo ir įgyvendinimo, komunikacijos ir rinkodaros, buriavimo praktikantų programos įgyvendinimo kaštus ir kitas su projekto įgyvendinimu susijusias būtinas išlaidas. Preliminariais duomenimis 2018-2021 metų pasirengimo lenktynių įgyvendinimui, lenktynių organizavimo ir narystės mokesčio organizacijai kaštai siektų apie 1 225 000 eurų.

**6. Išlaidų sąmatos, skaičiavimai, reikalingi pagrindimai ir paaiškinimai.**

Žemiau esančioje lentelėje pateikiamas preliminarus išlaidų poreikis 2019–2021 m. detalesni skaičiavimai bus atliekami rengiant Didžiųjų burlaivių lenktynių gyvendinimo Klaipėdoje programą. Dalį projekto įgyvendinimui reikalingų lėšų bus siekiama padengti iš rėmėjų bei ne savivaldybės biudžeto lėšų.

|  |  |
| --- | --- |
| **Paslaugų rūšis** | **Preliminarios išlaidos 2019–2021 m.** |
| Narystės mokestis Tarptautinei buriavimo mokymo organizacijai | 160000 |
| Uosto įrenginiai infrastruktūra ir paslaugos (lenktynių miestelio įrengimas, laivų švartavimas ir priėmimas, laivų aptarnavimas) | 320000 |
| Kultūrinės programos parengimas į įgyvendinimas (scenų, garso, apšvietimo įranga, atlikėjai, įgulų eisenos organizavimas, sporto žaidynių organizavimas ir kt.) | 200000 |
| Viešinimas ir atributika (maketavimo, spaudos, atributikos pagaminimo darbai) | 35000 |
| Projekto dalyvių, savanorių apgyvendinimas ir maitinimas | 90000 |
| Pasirengimo projektui organizavimo, Klaipėdos atstovavimo Tarptautinėje buriavimo organizacijoje ir projekto administravimo kaštai. | 220000 |
| Kitos paslaugos (renginio draudimas, savanorių draudimas, viešosios atsakomybės draudimas, apsauga, transporto ir technikos nuoma ir kt.) | 200000 |
| Iš viso: | 1 225 000 |

**7. Galimos teigiamos ar neigiamos sprendimo priėmimo pasekmės.**

Tikimasi tik teigiamų pasekmių.

PRIDEDAMA:

1. Tarptautinės buriavimo mokymo organizacijos (*Sail Training International*) 2018 m. kovo 31 d. raštas, 1 lapas;
2. *„Tall ships races international limited“* priimančio uosto sutartis, vertimas į lietuvių kalbą, 21 lapas;
3. Lenktynes priimančio uosto vadovas *(Host port manual 2018)* 59 lapai.
4. Lenktynes priimančio uosto vadovas, vertimas į lietuvių kalbą 53 lapai;

Kultūros skyriaus vyriausioji specialistė,

atliekanti Kultūros skyriaus vedėjo funkcijas Kristina Skiotytė-Radienė